Ir-Regolament tal-Kummissjoni (KE) Nru 1965/2002
ta’ l-4 ta’ Novembru 2002
li jemenda, fir-rigward ta’ finanzjament mill-Komunità tal-programmi ta’ ħidma ta’ organizzazzjonijiet ta’ operaturi fis-settur taż-żejt għas-snin tas-suq 2002/2003 u 2003/2004, ir-Regolament (KE) Nru 1334/2002 li jippreskrivi regoli dettaljati dwar l-applikazzjoni tar-Regolament tal-Kunsill (KE) Nru 1638/98
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1638/98 ta’ l-20 ta’ Lulju 1998 li jemenda r-Regolament Nru 136/66/KEE dwar il-ħolqien ta’ organizzazzjoni komuni fis-suq taż-żjut u xaħmijiet [1], kif emendat bir-Regolament (KE) Nru 1513/2001 [2], u b’mod partikolari t-tieni inċiż ta’ l-ewwel subparagrafu ta’ l-Artikolu 4a(3) tiegħu,
Wara li kkunsidrat ir-Regolament tal-Kunsill (KE) Nru 1873/2002 ta’ l-14 ta’ Ottubru 2002 li jiffissa limiti dwar il-finanzjament mill-Komunità ta’ programmi ta’ ħidma minn organizzazzjonijiet ta’ produtturi approvati kif previst fir-Regolament (KE) Nru 1638/98 u li jidderoga mir-Regolament Nru 136/66/KEE [3], u b’mod partikolari t-tieni paragrafu ta’ l-Artikolu 3 tiegħu,
Billi:
(1) Għall-finijiet ta’ finanzjament mill-Komunità previst fl-Artikolu 4a tar-Regolament (KE) Nru 1638/98, regoli ġew preskritti mir-Regolament tal-Kummissjoni (KE) Nru 1334/2002 [4] għas-snin tas-suq 2002/2003 u 2003/2004 dwar l-approvazzjoni ta’ organizzazzjonijiet ta’ l-operaturi u l-programmi ta’ ħidma tagħhom fis-settur taż-żebbuġ.
(2) L-Artikolu 2 tar-Regolament (KE) Nru 1873/2002 jiffissa limiti dwar finanzjamenti mill-Komunità għan-numru ta’ attivitajiet speċifikati fl-Artikolu 4a tar-Regolament (KE) Nru 1638/98. Il-Kummissjoni għandha tiffissa limiti għal kull wieħed mill-erba’ oqsma minn dak in-numru li jinkoraġġixxu distribuzzjoni bilanċjata ta’ riżorsi għalihom.
(3) Dati finali kif previsti fl-Artikolu 3 tar-Regolament (KE) Nru 1873/2002 għandhom ikunu ffissati li huma kompatibbli mar-restrizzjonijiet dwar l-operazzjoni ta’ l-iskema.
(4) Ir-Regolament (KE) Nru 1334/2002 għandu jkun emendat skond dan.
(5) Il-miżuri previsti f’dan ir-Regolament huma skond l-opinjoni tal-Kumitat ta’ Ġestjoni għaż-Żjut u x-Xaħmijiet,
ADOTTAT DAN IR-REGOLAMENT:
L-Artikolu 1
Ir-Regolament (KE) Nru 1334/2002 huwa emendat kif ġej:
1. Jiżdied l-Artikolu li ġej:
"L-Artikolu 5a
Allokazzjoni ta’ fondi tal-Komunità
1. Il-fondi massimi mill-Komunità għas-snin tas-suq 2002/2003 u 2003/2004 skond l-Artikolu 2 tar-Regolament (KE) Nru 1873/2002 jistgħu jkunu allokati għall-attivitajiet eliģibbli ta’ organizzazzjonijiet ta’ l-operaturi fis-settur taż-żebbuġ u jistgħu jkunu akkumulati f’kull Stat Membru għall-finijiet tan-numru ta’ programmi indikati fl-Artikolu 5 ta’ dan ir-Regolament.
2. F’kull Stat Membru perċentwal minimu tal-fondi massimi tal-Komunità stabbiliti skond l-Artikolu 2 tar-Regolament (KE) Nru 1873/2002 għandhom jitqassmu lil kull qasam ta’ attività, kif ġej:
- insegwiment tas-suq u tmexxija amministrattiva fis-settur taż-żejt taż-żebbuġa u ż-żejt ta’ l-ikel: 15 %,
- titjib ta’ l-impatt ambjentali mill-kultivazzjoni taż-żebbuġ: 15 %,
- titjib tal-kwalità tal-produzzjoni taż-żejt taż-żebbuġa u taż-żebbuġ ta’ l-ikel: 15 %,
- traċċabilità, ċertifikazzjoni u protezzjoni tal-kwalità taż-żejt taż-żebbuġa u taż-żebbuġ ta’ l-ikel: 10 %.
3. Jekk il-finanzjament mill-Komunità meħtieġ għall-programmi kollha approvati fi Stat Membru f’qasam partikolari ta’ attività jammonta għal inqas mill-perċentwal minimu indikat fil-paragrafu 2 id-differenza bejn iż-żewġ ammonti għandha tkun, bla ħsara għall-konformità mal-ħtiġijiet indikati fl-Artikolu 3 tar-Regolament (KE) Nru 1873/2002, allokata għall-għajnuna għall-produzzjoni taż-żejt taż-żebbuġa kif indikat fl-Artikolu 5 tar-Regolament Nru 136/66/KEE."
2. Fl-Artikolu 11:
(a) jiżdied il-paragrafu li ġej:
"1a. Sat-28 ta’ Frar 2003 l-Istati Membri għandhom jinnotifikaw lill-Kummissjoni bid-deċiżjonijiet tagħhom għal kull waħda mis-snin tas-suq 2002/2003 u 2003/2004 dwar id-deroga mill-Artikolu 20d(I) tar-Regolament Nru 136/66/KEE li għaliha jiddisponi l-Artikolu 3 tar-Regolament (KE) Nru 1873/2002.";
(b) il-paragrafu 2 jiġi sostitwit bi:
"2. Qabel it-30 ta’ Ġunju 2003 l-Istati Membri għandhom jinformaw lill-Kummissjoni bid-deċiżjonijiet tagħhom għal kull waħda mis-snin tas-suq 2002/2003 u 2003/2004 dwar id-deroga mill-Artikolu 5(9) tar-Regolament Nru 136/66/KEE li għaliha jiddisponi l-Artikolu 3 tar-Regolament (KE) Nru 1873/2002.
Qabel it-30 ta’ Ġunju 2003 l-Istati Membri għandhom jibgħatu lill-Kummissjoni data dwar l-organizzazzjonijiet ta’ l-operaturi approvati fis-settur taż-żebbuġ u l-programm ta’ ħidma u l-punti prinċipali ta’ dan ta’ l-aħħar (li jitqassmu skond it-tip ta’ organizzazzjoni ta’ produtturi kif indikat fl-Artikolu 2 ta’ hawn fuq u taż-żona reġjonali) u dwar l-ammonti ta’ fondi miżmuma skond l-Artikolu 4a(1) tar-Regolament (KE) Nru 1638/98 għas-snin tas-suq 2002/2003 u 2003/2004 (li jridu jitqassmu skond il-qasam ta’ attività)."
L-Artikolu 2
Dan ir-Regolament għandhu jidħol fis-seħħ fis-seba’ jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika mill-1 ta’ Novembru 2002.
Dan ir-Regolament għandu japplika fl-intier tiegħu u jkun direttament applikabbli fl-Istati Membri kollha.
Magħmul fi Brussel, fl-4 ta’ Novembru 2002.